L’Ajuntament de Burjassot aprova la reducció d’un 40% en els preus públics de les seues instal·lacions esportives
2025-07-24

Els veïns i les veïnes de Burjassot tindran l’oportunitat de gaudir del lloguer de les instal·lacions esportives del municipi amb una reducció de preus de quasi un 40% de mitja. Gràcies al treball desenvolupat des de la Regidoria d’Esports, dirigida per Manuel Pérez Menero, els ciutadans del municipi veuran com la despesa que els suposa practicar el seu esport favorit baixa de manera considerable.

Atenent les opinions i suggeriments dels veïns, la Regidoria d’Esports es posarà a treballar per a poder, d’una banda, seguir donant el millor servei en les instal·lacions esportives municipals i, alhora, fer-ho d’una manera molt més econòmica, pensant a ajudar així a les famílies de Burjassot en reduir-se de manera considerable la despesa a realitzar per a practicar qualsevol esport llogant una de les pistes municipal del Poliesportiu, Pavelló Cobert, Poliesportiu de les 613 vivendes i el camp de futbol de Les Oliveres.

Amb la modificació dels preus, la Regidoria vol també reactivar l’ús de les instal·lacions i afavorir que els veïns puguen fer ús de les mateixes a un menor cost i, amb açò, seguir fomentant la pràctica de l’esport a Burjassot.

L’aprovació de la modificació de l’ordenança reguladora del preu públic d’aplicació de les instal·lacions esportives municipals ha sigut ratificada pel ple ordinari del mes de gener.